b"\n_START_ARTICLE_\nSetge de Sant Mateu (1837)\n_START_SECTION_\nAntecedents\n_START_PARAGRAPH_\nEn el front d'Arag\xc3\xb3 i el Maestrat, l'execuci\xc3\xb3 del l\xc3\xadder carl\xc3\xad Manuel Carnicer va ocasionar l'assumpci\xc3\xb3 del comandament d'aquest front per Ramon Cabrera. A la primavera de 1836, aquest ja comandava 6.000 homes i 250 cavalls que operaven a l'entorn de Cantavella, que va fortificar i es va convertir en el centre d'operacions, amb una pres\xc3\xb3, f\xc3\xa0brica d'artilleria i dos hospitals._NEWLINE_Cabrera es va afegir a l'Expedici\xc3\xb3 G\xc3\xb3mez per intentar prendre Madrid, deixant afeblit el Maestrat, i un cop superat el per\xc3\xadode de paralitzaci\xc3\xb3 de l'ex\xc3\xa8rcit causat pel Mot\xc3\xad de la Granja de San Ildefonso, es va nomenar Evaristo San Miguel com a comandant de l'ex\xc3\xa8rcit del Centre._NEWLINE_Cantavella, en abs\xc3\xa8ncia de Cabrera, estava defensada en aquell moment pel governador militar carlista Mag\xc3\xad Miquel, que contava nom\xc3\xa9s amb un batall\xc3\xb3, una patrulla i la Companyia d'Artiller\xc3\xada. i tot i els esfor\xc3\xa7os de Jos\xc3\xa9 Mar\xc3\xada Ar\xc3\xa9valo, Evaristo San Miguel, Cantavella fou presa el 31 d'octubre de 1836. Els 200 defensors, en clara inferioritat num\xc3\xa8rica, quan va comen\xc3\xa7ar el foc d'artilleria es van refugiar en el fort exterior, i d'all\xc3\xa0 van intentar fugir pels barrancs per reunir-se amb la for\xc3\xa7a de socors, per\xc3\xb2 foren abatuts per les tropes liberals, i els presoners van obrir les portes de la ciutat als seus alliberadors._NEWLINE_Privats els carlins del Maestrat de la seva capital i f\xc3\xa0brica d'artilleria, Ar\xc3\xa9valo s'enfront\xc3\xa0 a nombroses desercions fins que el 9 de gener de 1837 Ramon Cabrera, encara recuperant-se de les ferides, es present\xc3\xa0 a Rubielos de Mora, recompos\xc3\xa0 les tropes i la moral, i llen\xc3\xa7\xc3\xa0 un atac sobre les hortes de Castell\xc3\xb3, derrotant el 21 de gener a Emilio Borso di Carminati a la batalla de Torreblanca, en la que Cabrera fou ferit de nou, el 17 de febrer a la batalla de Bunyol i el 29 de mar\xc3\xa7 a la batalla de Burjassot, i arribant  en una incursi\xc3\xb3 fins a Oriola. El c\xc3\xbamul de derrotes cristines va causar la substituci\xc3\xb3 de Evaristo San Miguel per Marcelino de Ora\xc3\xa1 Lecumberri com a comandant de l'ex\xc3\xa8rcit del Centre.\n_START_SECTION_\nEl setge\n_START_PARAGRAPH_\nMentre Ora\xc3\xa1 recomposava les tropes liberals, Ramon Cabrera i Llu\xc3\xads Llangostera i Casadevall amb dos batallons posaren setge a Sant Mateu el 24 d'abril, defensada per quatre companyies i un batall\xc3\xb3 d'infanteria, (uns 400 homes) a la vegada que Cantavella fou recuperada per Juan Caba\xc3\xb1ero y Esponera el mateix 24 d'abril quan la seva guarnici\xc3\xb3 es va rendir, i simult\xc3\xa0niament Josep Miralles Mar\xc3\xadn el Serrador atacava Benicarl\xc3\xb3._NEWLINE_Cabrera f\xc3\xa9u desmuntar l'artilleria per usar-la en el setge de Sant Mateu, obrint una bretxa i entrant a l'assalt l'1 de maig i Ora\xc3\xa1, que es trobava de cam\xc3\xad, nom\xc3\xa9s pogu\xc3\xa9 evitar la presa de Benicarl\xc3\xb3.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nGandesa fou atacada de nou infructuosament el mes de maig, i un cop capturada Morella pels carlins en gener de 1838, en estar completament emmurallada es va convertir en la capital carlina i s'hi van traslladar les instal\xc2\xb7lacions de Cantavella."